10वीं का मूल्यांकन शुरू, पहले दिन सिर्फ 5-5 आंसरशीट जांची, 31 को रिजल्ट
माध्यमिक शिक्षा मंडल माशिमं द्वारा आयोजित दसवीं बोर्ड के पर्चे जंचने शुरू हो गए हैं। सोमवार को पहले दिन मूल्यांकन केंद्रों पर शिक्षकों को कुछ निर्देश दिए गए। साथ ही पांच-पांच कापियां जंचवाकर मूल्यांकन कार्य शुरू किया गया। मंगलवार से सामान्य तरीके से पर्चे जांचे जांएगे। प्रदेश में मूल्यांकन के लिए 29 केंद्र बनाए गए हैं। राजधानी में मल्टीपरपस शासकीय हायर सेकेंडरी स्कूल और दानी गर्ल्स स्कूल को मूल्यांकन केंद्र बनाया गया है।
माशिमं के अफसरों का कहना है कि 31 मार्च तक दसवीं का परिणाम जारी करने पर फोकस किया जा रहा है। उसी टारगेट को लेकर ही पहले दसवीं की कापियां जांचनी शुरू की गई है। 20 मार्च तक मूल्यांकन का काम पूरा किया जाएगा। अफसरों ने बताया कि इस बार मूल्यांकन को लेकर कुछ अलग नियम बनाए गए हैं। इसके अनुसार जिन विद्यार्थियों की कापियाें में 80 फीसदी या उससे ज्यादा अंक आएंगे तो वह दो या तीन बार जांची जाएगी। इसके लिए मूल्यांकन केंद्र में ही इन कापियों को अलग से रखा जाएगा। बाद में फिर इन्हें माध्यमिक शिक्षा मंडल भेजा जाएगा। वहां से फिर अलग जांच होगी। बारहवीं की परीक्षा 9 मार्च को खत्म होगी। इसका मूल्यांकन 15 मार्च के बाद शुरू होगा।
hin_Deva hin_Deva hin_Deva